Author: koki
Last saved by: molnarova
Company: Abyss Studios, Ltd.

Vyhodnotenie medzirezortného pripomienkového konania

Trvalý finančný mechanizmus na implementáciu Národnej stratégie rozvoja cyklistickej dopravy a cykloturistiky v Slovenskej republike 

Spôsob pripomienkového konania |
Počet vznesených pripomienok, z toho zásadných | 39  / 25
Počet vyhodnotených pripomienok | 39
Počet akceptovaných pripomienok, z toho zásadných | 34  / 22
Počet čiastočne akceptovaných pripomienok, z toho zásadných | 1  / 0
Počet neakceptovaných pripomienok, z toho zásadných | 4  / 3
Rozporové konanie (s kým, kedy, s akým výsledkom) | Dňa 12.11.2013 sa uskutočnilo rozporové konanie s KSK, na základe ktorého predkladateľ od pripomienok ustúpil.
Počet odstránených pripomienok | 3
Počet neodstránených pripomienok | 0

Sumarizácia vznesených pripomienok podľa subjektov
Č. | Subjekt | Pripomienky do termínu | Pripomienky po termíne | Nemali pripomienky | Vôbec nezaslali
1 . | Ministerstvo spravodlivosti Slovenskej republiky | | | x |
2 . | Ministerstvo vnútra Slovenskej republiky | | | x |
3 . | Ministerstvo financií Slovenskej republiky | | 1 (1o,0z) | x |
4 . | Ministerstvo kultúry Slovenskej republiky | | | x |
5 . | Ministerstvo hospodárstva Slovenskej republiky | | | x |
6 . | Ministerstvo dopravy, výstavby a regionálneho rozvoja Slovenskej republiky | | | | x
7 . | Ministerstvo pôdohospodárstva a rozvoja vidieka Slovenskej republiky | 17 (2o,15z) | | |
8 . | Ministerstvo obrany Slovenskej republiky | | | x |
9 . | Ministerstvo zahraničných vecí a európskych záležitostí Slovenskej republiky | | | x |
10 . | Ministerstvo práce, sociálnych vecí a rodiny Slovenskej republiky | 1 (1o,0z) | | |
11 . | Ministerstvo životného prostredia Slovenskej republiky | 1 (1o,0z) | | |
12 . | Ministerstvo školstva, vedy, výskumu a športu Slovenskej republiky | | | x |
13 . | Ministerstvo zdravotníctva Slovenskej republiky | | | x |
14 . | Úrad vlády Slovenskej republiky | | | | x
15 . | Štatistický úrad Slovenskej republiky | | | x |
16 . | Konfederácia odborových zväzov Slovenskej republiky | | | x |
17 . | Asociácia zamestnávateľských zväzov a združení Slovenskej republiky | | | x |
18 . | Slovenská komora stavebných inžinierov | | | | x
19 . | Slovenský ústav technickej normalizácie | | | | x
20 . | Republiková únia zamestnávateľov | | | | x
21 . | Združenie miest a obcí Slovenska | 4 (2o,2z) | | |
22 . | Únia miest Slovenska | | | | x
23 . | Odbor vládnej agendy Úradu vlády | | | | x
24 . | Bratislavský samosprávny kraj | | | | x
25 . | Nitriansky samosprávny kraj | | | | x
26 . | Prešovský samosprávny kraj | | | | x
27 . | Trenčiansky samosprávny kraj | | 5 (5o,0z) | |
28 . | Trnavský samosprávny kraj | | | | x
29 . | Žilinský samosprávny kraj | 1 (1o,0z) | | |
30 . | Magistrát hlavného mesta SR | | | | x
31 . | Slovenský vodohospodársky podnik | | | | x
32 . | Banskobystrický samosprávny kraj | | | | x
33 . | Košický samosprávny kraj | 9 (1o,8z) | | |
34 . | Podpredseda vlády SR pre investície | | | | x
35 . | Národný bezpečnostný úrad | | | x |
| SPOLU | 33 (8o,25z) | 6 (6o,0z) | 13 | 15

Vyhodnotenie vecných pripomienok je uvedené v tabuľkovej časti.

Vysvetlivky  k použitým skratkám v tabuľke:
O – obyčajná | A – akceptovaná
Z – zásadná | N – neakceptovaná
| ČA – čiastočne akceptovaná

Subjekt | Pripomienka | Typ | Vyh. | Spôsob vyhodnotenia
MF SR | Ministerstvo financií SR nemá k materiálu pripomienky. | O | A |

MPRV SR

K vlastnému materiálu, Kapitola 3.2.1.1 Zdroje financovania 
V rámci investičnej priority 1 "Posilnenie regionálnej mobility prostredníctvom prepojenia sekundárnych a terciálnych uzlov s infraštruktúrou TEN-T" žiadame nahradiť názov špecifického cieľa “Zlepšenie dostupnosti k nadradenej cestnej infraštruktúre a ciest I. triedy“ novým názvom: „Zlepšenie dostupnosti k cestnej infraštruktúre TEN-T a cestám I. triedy.“ 

Zdôvodnenie: 
predkladaný materiál nekorešponduje s aktuálnou 3. verziou Integrovaného ROP na programové obdobie 2014-2020, ktorá bola dňa 18.10.2013 zaslaná na Európsku komisiu .

Z

A

Text bol upravený v zmysle pripomienky.

MPRV SR

K vlastnému materiálu, Kapitola 3.2.1.1 Zdroje financovania 
V rámci investičnej priority 2 "Rozvoj ekologicky priaznivých a nízkouhlíkových dopravných systémov" žiadame nahradiť pôvodný text nasledovným: 

Špecifický cieľ: Zníženie environmentálneho zaťaženia mestských a prímestských oblastí prostredníctvom podpory a rozvoja integrovaných dopravných systémov a zvyšovania atraktivity verejnej osobnej dopravy. 
Predpokladom rozvoja jedného z prínosov verejnej osobnej dopravy, t. j. nižšej miery emisií skleníkových plynov na prepraveného jednotlivca, je jej čo najširšie využívanie, a teda jej uprednostnenie pred individuálnou dopravou. Preto je potrebné uskutočňovať opatrenia s cieľom zatraktívniť verejnú dopravu ako prostriedok na zaistenie mobility osôb v mestách a regiónoch. Prostredníctvom IROP sa budú v rámci vyššie uvedeného špecifického cieľa podporovať také opatrenia, ktorú budú smerovať k zvýšeniu atraktivity mestskej a prímestskej dopravy, znižovaniu environmentálneho zaťaženia mestských oblastí prostredníctvom podpory nízkouhlíkových dopravných systémov s dôrazom na kvalitu mestského prostredia a zlepšenia kvality systému integrovanej dopravy. 
Špecifický cieľ: Zvýšenie atraktivity a prepravnej kapacity nemotorovej dopravy (predovšetkým cyklistickej dopravy) na celkovom počte prepravených osôb. 
Hlavným cieľom v oblasti podpory nemotorovej dopravy je zvýšenie atraktivity cyklistickej dopravy prostredníctvom budovania siete bezpečných cyklotrás a nadväzujúcej infraštruktúry (parkovanie a úschovne bicyklov, potrebné hygienické zabezpečenie pre zamestnancov po príchode do práce, a pod.), realizáciu opatrení na upokojovanie dopravy, a pod. Prostredníctvom jednotlivých opatrení a aktivít bude potrebné začleniť cyklistickú dopravu ako plnohodnotný spôsob prepravy v rámci mestskej mobility a zmeniť vnímanie cyklistov nielen v kontexte športového či turistického vyžitia. V prvých rokoch rozvoja cyklistickej infraštruktúry je vzhľadom k rozdrobenosti pozemkov v SR reálnejšie dosiahnuť podstatné rozšírenie ponuky cyklokomunikácií realizáciou cyklopruhov a cyklokoridorov na existujúcich komunikáciách spolu s príslušným dopravným značením a doplnkovou cykloinfraštruktúrou. 
Rozsah podpory v oblasti cyklistiky v rámci investičnej priority: 
- spracovanie strategických dokumentov a územnoplánovacích podkladov (generely dopravy, plány dopravnej obsluhy), 
- rekonštrukcia, modernizácia a výstavba záchytných parkovísk Bike & Ride (B+R), 
- zavádzanie doplnkových služieb verejnej osobnej dopravy (napr. preprava bicyklov, lyží, internetové pripojenie a pod.), 
- budovanie cyklistickej infraštruktúry (cyklodopravné účely, cykloturistické účely v rámci miest): 
o komunikácie - obnova a rekonštrukcia už existujúcich cyklistických komunikácií, budovanie nových cyklistických komunikácií, cyklokoridorov na existujúcich mestských komunikáciách, 
o doplnková infraštruktúra, 
- budovanie prvkov upokojovania dopravy (pešie zóny, shared space , vylúčenie dopravy z ulíc okrem mestskej hromadnej dopravy a cyklistov, a pod.), 
- revitalizácia verejných priestorov s cieľom uprednostnenia verejnej osobnej dopravy a nemotorovej dopravy, 
- zvyšovanie bezpečnosti zraniteľných účastníkov cestnej premávky, odstraňovanie úzkych miest v pešej doprave, odstraňovanie bariér pri prestupovaní a pod. 

Zdôvodnenie: 
predkladaný materiál nekorešponduje s aktuálnou 3. verziou Integrovaného ROP na programové obdobie 2014-2020, ktorá bola dňa 18.10.2013 zaslaná na Európsku komisiu .

Z

A

Text bol upravený v zmysle pripomienky.

MPRV SR

K vlastnému materiálu, Kapitola 3.2.1.1 Zdroje financovania 
V rámci Prioritnej osi Bratislavský kraj žiadame nahradiť pôvodný text nasledovným: 
Investičná priorita: Rozvoj ekologicky priaznivých a nízkouhlíkových dopravných systémov 
Špecifický cieľ: Zabezpečenie udržateľnej mobility v regióne rozšírením účinnosti Integrovaného dopravného systému Bratislavského regiónu rozvojom infraštruktúry autobusovej a nemotorovej dopravy. 
Rozsah podpory v oblasti cyklistiky v rámci investičnej priority: 
-budovanie cyklodopravy ako súčasti verejnej hromadnej dopravy. V niektorých obciach nie je vzhľadom na nízky počet obyvateľov ekonomicky vhodné vykonávať častú obsluhu verejnou dopravou, preto sa navrhuje doplnenie cyklistickej infraštruktúry a doplnkovej infraštruktúry pre cyklistickú prostredníctvom, ktorej bude možné využiť na cestovanie cyklodopravu, príp. kombinovať časť cesty cyklodopravou do najbližšieho vhodného bodu obsluhovaného verejnou dopravou. Takéto spojenie sa (vzhľadom na pomerne nový prvok v našom prostredí) navrhuje len v takých miestach, kde je dostupnosť verejnej dopravy do 5 - 7 km od zdroja cesty. Budovanie cyklistickej infraštruktúry bude realizované prevažne rozširovaním existujúcich komunikácií a budovaním doplnkovej infraštruktúry - stojany a parkoviská pre bicykle, kryté parkoviská a úschovne bicyklov, budovanie informačných tabúľ a stojanov s veľkoplošnými mapami. 

Zdôvodnenie: 
predkladaný materiál nekorešponduje s aktuálnou 3. verziou Integrovaného ROP na programové obdobie 2014-2020, ktorá bola dňa 18.10.2013 zaslaná na Európsku komisiu .

Z

A

Text bol upravený v zmysle pripomienky.

MPRV SR

K vlastnému materiálu, Kapitola 3.2.1.3 Prijímatelia 
V rámci „Prioritnej osi Bezpečná a ekologická doprava v regiónoch, investičná priorita 1:“ žiadame nahradiť pôvodný text: „Oprávnení prijímatelia finančných prostriedkov: VÚC ako správcovia ciest II. a III. triedy“ za nový: „Oprávnení prijímatelia finančných prostriedkov: vyššie územné celky ako vlastníci ciest II. a III. triedy, v prípade ciest II. a III. triedy na území mesta Košice magistrát mesta Košice.“ 

Zdôvodnenie: 
predkladaný materiál nekorešponduje s aktuálnou 3. verziou Integrovaného ROP na programové obdobie 2014-2020, ktorá bola dňa 18.10.2013 zaslaná na Európsku komisiu .

Z

A

Text bol upravený v zmysle pripomienky.

MPRV SR

K vlastnému materiálu, Kapitola 3.2.1.3 Prijímatelia 
V rámci „Prioritná os Bezpečná a ekologická doprava v regiónoch, investičná priorita 2:“ žiadame nahradiť pôvodný text: „Oprávnení prijímatelia finančných prostriedkov: mestá, obce, združenia obcí, VÚC, subjekty poskytujúce pravidelnú verejnú osobnú dopravu“ za nový: „Oprávnení prijímatelia finančných prostriedkov: mestá, obce, združenia obcí, vyššie územné celky, subjekty poskytujúce pravidelnú verejnú osobnú dopravu, subjekty organizujúce integrované dopravné systémy (pozn. vzťahuje sa na subjekty vo vlastníctve objednávateľov dopravy).“ 

Zdôvodnenie: 
predkladaný materiál nekorešponduje s aktuálnou 3. verziou Integrovaného ROP na programové obdobie 2014-2020, ktorá bola dňa 18.10.2013 zaslaná na Európsku komisiu

Z

A

Text bol upravený v zmysle pripomienky.

MPRV SR

K vlastnému materiálu, Kapitola 3.2.1.3 Prijímatelia 
V rámci „Prioritná os Bratislavský kraj:“ žiadame nahradiť pôvodný text pri oprávnených prijímateľoch finančných prostriedkov za nový: 
- Hlavné mesto Slovenskej republiky v zmysle zákona č. 377/1990 Zb. o hlavnom meste Slovenskej republiky Bratislava v znení neskorších predpisov; 
- Bratislavský samosprávny kraj založený v zmysle zákona č. 302/2001 Z. z. o samospráve vyšších územných celkov v znení neskorších predpisov; 
- Obec založená v zmysle zákona č. 369/1990 Zb. o obecnom zriadení v znení neskorších predpisov; 
- Združenia miest a obcí založené v zmysle zákona č. 369/1990 Zb. o obecnom zriadení v znení neskorších predpisov; 
- Právnická osoba oprávnená na podnikanie v oblasti integrovanej dopravy s 100% účasťou subjektu verejnej správy (BID a.s.) v zmysle Zákona č. 513/1991 Zb. Obchodný zákonník v znení neskorších predpisov, registrované na území SR. 

Zdôvodnenie: 
predkladaný materiál nekorešponduje s aktuálnou 3. verziou Integrovaného ROP na programové obdobie 2014-2020, ktorá bola dňa 18.10.2013 zaslaná na Európsku komisiu .

Z

A

Text bol upravený v zmysle pripomienky.

MPRV SR

K vlastnému materiálu, str. 3 
žiadame namiesto textu „OP Cezhraničná spolupráca“ použiť text „Programy cezhraničnej spolupráce“. 
Zdôvodnenie: 
OP cezhraničná spolupráca nie je korektný názov nakoľko daný OP neexistuje.

Z

A

Text bol upravený v zmysle pripomienky.

MPRV SR

K vlastnému materiálu, str. 3 
Navrhujeme doplniť vetu nasledovne: 
V rámci "Programov cezhraničnej spolupráce boli financované viaceré projekty, ktorých výstupom bola či už výstavba a vyznačenie nových cyklotrás v teréne, obnova existujúcich cyklistických trás, plánovanie a výstavba cyklomostu alebo spracovanie strategických dokumentov zameraných na rozvoj cyklotrás v určitých regiónoch a zameranie cyklotrás s cieľom ich digitalizácie a použitia pre webové aplikácie.

O

A

Text bol upravený v zmysle pripomienky.

MPRV SR

K vlastnému materiálu, str. 8 bod č. 3.  
Vo vete „Operačný program cezhraničnej spolupráce ENPI Maďarsko – Slovensko – Rumunsko – Ukrajina 2014 - 2020 „ žiadame zmeniť text ENPI na ENI. 

Zdôvodnenie: 
ENPI je názov v programovom období 2007-2013 a ENI pre obdobie 2014-2020.

Z

A

Text bol upravený v zmysle pripomienky.

MPRV SR

K vlastnému materiálu, str. 14  
nad bodom "3.2.3.1 Zdroje financovania" žiadame zmeniť text: „Program cezhraničnej spolupráce ENPI:“ na: „Program cezhraničnej spolupráce ENI.“ 

Zdôvodnenie: 
ENPI je názov v programovom období 2007-2013, a ENI pre obdobie 2014-2020.

Z

A

Text bol upravený v zmysle pripomienky.

MPRV SR

K vlastnému materiálu, str. 15 
V bode „3.2.3.2 Nástroje podpory“ žiadame doplniť vetu nasledovne: 
Programy cezhraničnej spolupráce budú financované z finančných prostriedkov Európskeho fondu pre regionálny rozvoj (ERDF ), Nástroja európskeho susedstva (ENI), štátneho rozpočtu SR a ostatných partnerských krajín. Maximálna miera podpory zo zdrojov Európskej únie by mala predstavovať 85% (v prípade ENI programu až 90%) z celkových oprávnených verejných výdavkov. Miera spolufinancovania zo štátneho rozpočtu je viazaná na štát zúčastňujúci sa na programe. 

Zdôvodnenie: 
Nástroj ENI je financovaný zo samostatného fondu.

Z

A

Text bol upravený v zmysle pripomienky.

MPRV SR

K celému materiálu, všeobecná pripomienka 
V texte, kde sa hovorí o podpore prostredníctvom štrukturálnych fondov v rámci programového obdobia 2014-2020, navrhujeme pojem „štrukturálne fondy“ nahradiť pojmom „európske investičné a štrukturálne fondy (EŠIF)“. 

Zdôvodnenie: 
Zosúladenie s návrhmi legislatívy EÚ. Pod EŠIF spadá v novom programovom období aj EPFRV.

O

A

Upravené v zmysle pripomienky.

MPRV SR

K vlastnému materiálu, kapitola 3.2, str. 8 
V predposlednom odseku žiadame doplniť vetu nasledovne: „Vstupy pre jednotlivé operačné programy na programové obdobie 2014-2020 predstavujú finančné prostriedky z Európskeho fondu regionálneho rozvoja a Európskeho poľnohospodárskeho fondu pre rozvoj vidieka, spolufinancovanie zo štátneho rozpočtu SR a konečných príjemcov“ . 

Zdôvodnenie: 
V uvedenej kapitole je v texte vyššie uvedený Program rozvoja vidieka ako program, z ktorého majú byť financované aktivity na rozvoj cykloturistiky. Tento program je financovaný z Európskeho poľnohospodárskeho fondu pre rozvoja vidieka.

Z

A

Text bol upravený v zmysle pripomienky.

MPRV SR

K vlastnému materiálu, kapitola 3.2.2 str. 12 
Žiadame odstrániť z textu nasledovný text: 
„čím sa budú sledovať tieto ciele: 
- zvýšenie konkurencieschopnosti poľnohospodárstva, potravinárstva a lesného hospodárstva, 
- zlepšenie stavu životného prostredia a krajiny, 
- skvalitnenie života vo vidieckych oblastiach a diverzifikácia vidieckeho hospodárstva.“ 

Zdôvodnenie: 
Ide o ciele platné pre programové obdobie 2007-2013.

Z

A

Text bol upravený v zmysle pripomienky.

MPRV SR

K vlastnému materiálu, kapitola 3.2.2.2 str. 12 a 13 
Žiadame zmeniť a doplniť text nasledovne: 

Žiadateľ, ktorý má záujem čerpať finančné prostriedky z Programu rozvoja vidieka SR 2014 – 2020 (PRV 2014-2020) by mal v prvom rade špecifikovať či projekt, ktorý má záujem uskutočniť, zodpovedá opatreniam PRV 2014-2020, pri prístupe LEADER miestnej rozvojovej stratégii. Pôdohospodárska platobná agentúra (PPA), pri prístupe LEADER príslušná miestna akčná skupina (MAS), zverejní výzvu na predkladanie žiadosti o poskytnutie nenávratného finančného príspevku z PRV 2014 – 2020 (ďalej len „výzva“) pre jednotlivé opatrenia na svojich internetových stránkach. Žiadosti o poskytnutie nenávratného finančného príspevku z PRV 2014 – 2020 prijíma PPA, pri prístupe LEADER príslušná MAS, podľa ustanovení a v termínoch uvedených vo výzve. Pravidlá poskytovania nenávratného finančného príspevku (NFP) budú bližšie definované v príslušnej metodickej príručke pre žiadateľa o poskytnutie NFP z OP PRV. 

Zdôvodnenie: 
Aktivity zamerané na rozvoj cykloturistiky bude možné realizovať aj prostredníctvom miestnych akčných skupín v rámci prístupu LEADER.

Z

A

Text bol upravený v zmysle pripomienky.

MPRV SR

K vlastnému materiálu, kapitola 3.2.2.3 str. 13 
Žiadame v rámci oprávnených prijímateľov doplniť nasledovný text: 

„Pri prístupe LEADER sú oprávnenými prijímateľmi subjekty definované v stratégii miestneho rozvoja“. 

Zdôvodnenie: 
Aktivity zamerané na rozvoj cykloturistiky bude možné realizovať aj prostredníctvom miestnych akčných skupín v rámci prístupu LEADER.

Z

A

Text bol doplnený v zmysle pripomienky.

MPRV SR

K prílohe: Vplyvy na rozpočet verejnej správy, na zamestnanosť, vo verejnej a financovaniu návrhu, časť 5, str. 5 
V 3. odseku je nesprávne uvedený výpočet. „náklady na údržbu = 25%x300,- EUR/1km/3roky, t.j. 75EUR/rok na kilometer udržiavanej siete“. Na základe uvedeného vzorca by správna hodnota mala byť 25 EUR/rok. Žiadame výpočet upraviť.

Z

A

Upravené v zmysle pripomienky.

MPSVR SR

Predkladacia správa 
V predkladacej správe žiadame vetu „Implementácia TFM bude mať negatívne vplyvy na verejné financie, pozitívne vplyvy na podnikateľské prostredie, zamestnanosť, životné prostredie a informatizáciu spoločnosti. “ nahradiť znením „Implementácia TFM bude mať negatívne vplyvy na verejné financie, pozitívne vplyvy na podnikateľské prostredie, životné prostredie, informatizáciu spoločnosti a pozitívny sociálny vplyv“. 

Odôvodnenie: úprava vzhľadom na názvy jednotlivých častí doložky vybraných vplyvov.

O

A

Text bol upravený v zmysle pripomienky.

MŽP SR

Všeobecne 
Materiál predpokladá pozitívny vplyv na životné prostredie (vlastný materiál, predkladacia správa ako i samotná doložka vplyvov). Avšak, uvedený pozitívny vplyv nie je špecifikovaný ako vplyv na rozpočet verejnej správy, podnikateľské prostredie, sociálne vplyvy a vplyv na informatizáciu spoločnosti. Čiastočne je uvedený vplyv riešený v Doložke: Vplyvy na rozpočet verejnej správy, na zamestnanosť vo verejnej správe a financovanie návrhu, časť 2.3.1 Popis návrhu, str. 3, posledný odsek. Navrhujeme ale aby bol podrobnejšie uvedený aj vplyv na životné prostredie podobne ako vyššiu uvedené vplyvy.

O

A

Pozitívne vplyvy na životné prostredie boli podrobnejšie uvedené v časti Vplyvy na rozpočet verejnej správy, na zamestnanosť vo verejnej správe a financovanie návrhu, časť 2.3.1

ZMOS

K materiálu ako celku 
1. V dokumente absentuje problematika riešenia rozvoja horskej cyklistiky, ktorá je dôležitou súčasťou cyklistickej dopravy a cykloturistiky a je jednou z dôležitých oblastí rozvoja cestovného ruchu v SR. V zmysle uvedeného je preto potrebné materiál upraviť a doplniť o nasledovné: 

- budovanie horských cyklotrás a infraštruktúry (strediská MTB), 
- údržba horských cyklotrás vrátane zakúpenia potrebných mechanizmov

Z

A

Materiál bol doplnený a upravený v zmysle požiadavky na str. 5 v časti 3.1.1 Zdroje financovania.

ZMOS

K materiálu ako celku 
2. Materiál predpokladá využitie vlastných finančných zdrojov územnej samosprávy, ktorých výška je kvantifikovaná iba pre jednotlivé VÚC. Stratégia však zároveň predpokladá využitie vlastných finančných prostriedkov miest a obcí, čo bude mať negatívny vplyv na výdavkovú časť ich rozpočtov. V čase šetriacich opatrení, pozastavovania investičných projektov a obmedzovania poskytovania niektorých služieb zo strany samospráv, môže návrh viesť k nepriaznivej finančnej situácii mnohých miest a obcí. 

V nadväznosti na vyššie uvedené upozorňujeme aj na skutočnosť, že návrh stratégie môže byť v rozpore s ústavným zákonom č. 493/2011 Z.z o rozpočtovej zodpovednosti.

O

A

Pripomienku berieme na vedomie. Domnievame sa však, že rozvoj cyklistickej dopravy a cykloturistiky v SR by mal byť v záujme jednotlivých VÚC, miest a obcí. Finančné prostriedky investované do rozvoja cyklistickej dopravy a cykloturistiky sa v konečnom dôsledku vrátia jednotlivým samosprávam vo zvýšenom príjme z rozvoja cestovného ruchu a tým súvisiacim rastom zamestnanosti a povedú k zlepšeniu celkovej kvality života občanov v danom území.

ZMOS

K materiálu ako celku 
Je dôležité upozorniť na viaceré riziká, ktoré môžu ovplyvniť rozsah realizácie plánovaných aktivít stratégie. Materiál sa odvoláva na zatiaľ len navrhované znenie operačných programov, jednotlivých osí a priorít. V dobe kedy ešte nie sú známe definitívne znenia jednotlivých operačných programov, ako ani výška alokácii finančných prostriedkov pre jednotlivé operačné programy programovacieho obdobia 2014 – 2020, nie je možné finančné vplyvy na územnú samosprávu kvalifikovane odhadnúť, čo konštatuje aj samotný materiál. Vzhľadom na túto skutočnosť je možné, že nové programovacie obdobie nakoniec nevytvorí vhodné podmienky pre financovanie a uskutočnenie projektov, ktoré materiál predpokladá. 

Pokiaľ nebudú schválené konečné znenia jednotlivých operačných programov a ich finančné alokácie existuje riziko, že rozsah realizácie plánovaných aktivít stratégie bude musieť byť modifikovaný. Ako spomíname vyššie, treba si uvedomiť, že napĺňanie stratégie závisí najmä na schopnosti spolufinancovania projektov zo strany územných samospráv. V čase šetriacich opatrení, pozastavovania investičných projektov a obmedzovania poskytovania niektorých služieb zo strany samospráv, môže táto skutočnosť predstavovať ohrozenie napĺňania cieľov stratégie. 

Vzhľadom na vyššie uvedené je pravdepodobné, že rozsah realizácie plánovaných aktivít bude musieť byť priebežne prehodnocovaný.

O

A

V súlade s uznesením vlády SR č. 223/2013 sa v bode B.2. ukladá ministrovi dopravy, výstavby a regionálneho rozvoja predložiť do 31. decembra 2013 na rokovanie vlády Návrh trvalého finančného mechanizmu na implementáciu Národnej stratégie rozvoja cyklistickej dopravy a cykloturistiky v SR. Uvedomujeme si, že v tejto dobe ešte nie sú schválené konečné znenia jednotlivých operačných programov a ich finančné alokácie a preto predmetné upozornenie berieme s plnou vážnosťou na vedomie.

ZMOS

K prílohe Vplyvy na rozpočet verejnej správy, na zamestnanosť vo verejnej správe a financovanie návrhu 
V zmysle zákona č. 523/2004 Z.z. o rozpočtových pravidlách, ako aj ústavného zákona č 493/2011 Z.z. o rozpočtovej zodpovednosti vyplýva predkladateľovi návrhu povinnosť, kvantifikovať zdroje financovania nových výdavkov miest, obcí a VÚC. Z predmetnej prílohy je zrejmé, že pri realizácii predpokladaných projektov sa uvažuje najmä s financovaním z prostriedkov štrukturálnych fondov EÚ nového programovacieho obdobia 2014-2020. Pri kvantifikácii finančných vplyvov sa však neberie do úvahy schopnosť zabezpečenia vlastných finančných prostriedkov územných samospráv potrebných na spolufinancovanie predpokladaných projektov, ktoré sú uvádzané v tabuľke č.5. Z prílohy vôbec nie je zrejmé, z akých zdrojov územná samospráva zabezpečí vlastné zdroje potrebné na spolufinancovanie. Otázna je zatiaľ aj predpokladaná 5 % výška spolufinancovania. Upozorňujeme, že na schopnosti spolufinancovania projektov územnými samosprávami závisí napĺňanie stratégie. Ak zdroje na spolufinancovanie zo strany územnej samosprávy nebudú dostatočné, môže dôjsť k ohrozeniu napĺňania jej cieľov. 

Z prílohy taktiež nie je zrejmé, či pod vplyvom na rozpočet územnej samosprávy sa myslí vplyv na rozpočty VÚC, alebo aj miest a obcí. Jednotlivé tabuľky totiž kvantifikujú iba vplyvy na rozpočty VÚC, no doplňujúce texty k tabuľkám predpokladajú aj vplyvy na rozpočty miest a obcí vo vzťahu k 5% spolufinancovaniu. 

V zmysle vyššie uvedeného je žiaduce prílohu „Vplyvy na rozpočet verejnej správy, na zamestnanosť vo verejnej správe a financovanie návrhu“ upraviť.

Z

A

Príloha Vplyvy na rozpočet verejnej správy, na zamestnanosť vo verejnej správe a financovanie návrhu bola upravená v súlade s pripomienkou.

TNSK

úvod 
V úvode navrhujeme vo vete: „Dlhodobo neriešený problém v oblasti podpory rozvoja cyklistickej dopravy a cykloturistiky v Slovenskej republike sa prejavuje predovšetkým v nevyhovujúcom stave cykloinfraštruktúry a s tým súvisiacimi problémami s bezpečnosťou najzraniteľnejších účastníkov cestnej premávky – chodcov a cyklistov“ nahradiť „Dlhodobo neriešený problém v oblasti podpory rozvoja cyklistickej dopravy a cykloturistiky v Slovenskej republike sa prejavuje predovšetkým v absencii samotnej cyklistickej infraštruktúry, príp. ich nevyhovujúcim stavom a s tým súvisiacimi problémami s bezpečnosťou najzraniteľnejších účastníkov cestnej premávky – chodcov a cyklistov.“ 
Odôvodnenie: Okrem pripomenutia, že existujúca cyklistická a cykloturistická infraštruktúra sú v nevyhovujúcom stave, je potrebné zdôrazniť, že v prvom rade nám absentujú cyklistické komunikácie.

O

A

Text bol upravený v zmysle pripomienky.

TNSK

kapitola 2: Zhodnotenie súčasného stavu financovania cyklistickej infraštruktúry v SR 
Zhodnotenie súčasného stavu financovania cyklistickej infraštruktúry v SR žiadame zmeniť v druhej odrážke: Rozpočty samospráv, miest a obcí za rozpočty samosprávnych krajov, miest a obcí. 
Odôvodnenie: Zjednotenie terminológie – opraviť aj v ďalšom texte

O

A

Text bol upravený v zmysle pripomienky.

TNSK

Podkapitola 3.1. Financovanie z verejných zdrojov (štátny rozpočet) 
V časti 3.1.Financovanie z verejných zdrojov (štátny rozpočet) a v ich podkapitolách nie je zrejmá základná podstata čerpania finančných zdrojov od 1.1.2015. V texte sú spomenuté slovné spojenia ako „je nutné uvažovať,“ „by bolo vhodné,“ „predpokladá sa,“ atď. Výrazne tu absentujú exaktne alokované finančné prostriedky z rozpočtovej kapitoly MDVRR SR od 1.1.2015. V tomto materiály (príp. v prílohe) by malo byť jasné rozdelenie rozpočtu MDVRR SR, resp. odkiaľ finančné prostriedky budú čerpané. Veľká časť materiálu sa venuje čerpaniu štrukturálnych fondov EÚ, čo predstavuje určité riziko, nakoľko čerpanie finančných prostriedkov nie je konečne uzavreté. Navrhujeme vynechať bod 3.2. Financovanie prostredníctvom štrukturálnych fondov EÚ a prepracovať časť 3.1. Financovanie z verejných zdrojov (štátny rozpočet).

O

ČA

Časť 3.1 Financovanie z verejných zdrojov (štátny rozpočet) bola upravená. Nesúhlasíme s vynechaním bodu 3.2 Financovanie prostredníctvom štrukturálnych fondov EÚ, nakoľko Trvalý finančný mechanizmus hovorí o všetkých zdrojoch z ktorých je možné financovať rozvoj cyklistickej dopravy a cykloturistiky v SR, štrukturálne fondy EÚ nevynímajúc.

TNSK

3.1.1. Zdroje financovania 
V texte kapitoly je odrážka „Účel“, kde sú uvedené aktivity, ktoré sa navrhujú ako oprávnené pri financovaní cyklodopravy a cykloturistiky. Po tejto odrážky bez zjavného kontextu nasledujú graficky a symbolom odlíšené podnadpisy „Národný cyklokoordinátor na úrovni MDVRR SR“ a „Regionálni a mestskí cyklokordinátori na úrovni VÚC, miest a obcí“. Nie je jasné, aký súvis majú tieto dve odrážky a nie je jasné, ako súvisí text v rámci týchto dvoch odrážok so samotnými odrážkami (sú tu uvedené kritériá pre uplatňovanie požiadaviek na rozpočet verejnej správy – aký to má súvis s tými koordinátormi?) Text a jeho štruktúru zmeniť tak, aby bol jednoznačný, jasný a zrozumiteľný.

O

A

Text bol upravený.

TNSK

časť 3.1.1. Zdroje financovania 
V časti 3.1.1. Zdroje financovania navrhujeme stanoviť jednak zmeniť rok a jednak stanoviť presný dátum, od ktorého sa budú uplatňovať požiadavky. Považujeme za nedostatočné, aby sa trvalý finančný mechanizmus začal uplatňovať až od roku 2017 a dovtedy by sa využívali iba existujúce finančné zdroje. 
Navrhujeme zmeniť text takto: 
„Každoročné požiadavky na pokrytie rozvoja cyklistickej dopravy a cykloturistiky sa budú od 1. januára 2015 pri tvorbe návrhu rozpočtu verejnej správy SR uplatňovať nasledovne:“

O

A

Text bol upravený v zmysle pripomienky.

ŽSK

K materiálu ako celku 
1. Predkladaný materiál, v prípade budovania cyklistickej infraštruktúry, neuvažuje s potrebou majetko-právneho vysporiadania pozemkov, ktorý je náročný z časového i finančného hľadiska. Finančné hľadisko súvisiace s majetko-právnym vysporiadaním pozemkov nie je rovnako zahrnutý v predpokladaných vplyvov na rozpočet verejnej správy. Konštatovanie, ktoré je v súvislosti s problémom majetko-právneho vysporiadania pozemkov v materiály uvedené, a to: „v najbližších rokoch je reálna výstavba takých cyklociest, ktoré využijú výlučne alebo v rozhodujúcej miere pozemky, ktoré už sú vo vlastníctve samospráv či iných subjektov verejného sektora a nevyžadujú si časovo náročný proces výkupu veľkého počtu rozdrobených pozemkov rôznych vlastníkov“, je podľa nás nepostačujúce, pretože rozsah nevysporiadaných pozemkov pod cestami II. a III. triedy v jednotlivých samosprávnych krajoch predstavuje 80 – 90 %. V predloženom materiály navyše nie je uvedené koľko takých cyklociest, ktoré si nevyžadujú majetko-právne vysporiadanie je možné v skutočnosti postaviť. Materiál uvažuje postaviť do roku 2020 až 1000 km ciest, čo si dovolíme predpokladať, že bez potreby majetko-právneho vysporiadania nebude možné. Navyše túto skutočnosť je potrebné brať do úvahy aj z hľadiska čerpania eurofondov, aby sa táto skutočnosť nestala prekážkou úspešného čerpania, keďže zo strany Európskej komisie bolo avizované, že náklady na majekto-právne vysporiadanie pozemkov nebudú považované za ekonomicky oprávnené náklady. 
2. Z prehľadu predpokladaných vplyvov na rozpočet verejnej správy v období 2013 – 2016 nie je jasné s akým rozsahom výstavby, obnovy, údržby, rekonštrukcie a opráv cyklistickej infraštruktúry materiál v príslušných rokoch uvažuje. Pri predpokladu, ako materiál uvádza, že by sa malo v SR za rok postaviť 1,1 km v 138 mestách, čo predstavuje 151,8 km novej cyklistickej infraštruktúry za rok v celej SR, a čo pri predpokladaných nákladoch na výstavbu segregovaných cyklociest na 1 km vo výške 250 000 EUR/km, predstavuje celkové náklady 37 950 000 za SR, čo pre kraj (v rovnakom členení) predstavuje cca 4 743 750 EUR a nie 1 592 750 EUR, alebo 1 874 312 EUR, alebo 2 153 375 EUR ako uvádza predkladaný materiál. V prípade presného výpočtu týkajúceho sa žilinského kraja by pri úvahe uvedenej v predkladanom materiály – postaviť 1,1 km v každom meste za rok, pričom v žilinskom kraji je 18 miest, predstavovali celkové náklady na výstavbu cyklociest v žilinskom kraji 4 500 000 EUR/rok. Navyše tieto náklady prestavujú len náklady na výstavbu segregovaných cyklociest, nezahŕňajú napr. náklady na výstavbu cyklopruhov a cyklokoridorov na existujúcich komunikáciách, náklady na výstavbu doplnkovej cykloinfraštruktúry a náklady na opravy, obnovu a údržbu značenia cykloturistických trás, s ktorými predkladaný materiál uvažuje. Okrem toho nie je jasné, prečo materiál uvažuje s výstavbou cyklociest len v slovenských mestách a nie aj obciach, cyklocesty sa predsa môžu stavať aj v obciach. Ak materiál uvažuje s budovaním cyklodopravy v mestách z dôvodu cieľov deklarovaných z úrovne EÚ - podporovať cyklodopravu v „urbanizovaných územiach“ za účelom eliminácie motorovej dopravy a zvýšenia cyklodopravy v mestách, čím by sa dosiahla vyššia kvalita životného prostredia, tak treba podotknúť, že cyklocesty v mestách nebudú vo vlastníctve samosprávnych krajov. 
3. Z predloženého materiálu nie je jasné z akých predpokladov materiál vychádzal pri stanovení predpokladaného objemu čerpania finančných prostriedkov na cyklodopravu z fondov EÚ v programovom období podielu 2014 – 2020. Náklady na cyklokoordinátora – taktiež by sme privítali jasnú metodiku, bolo by vhodné objasniť spôsob a mechanizmus ich financovania. 
4. Z predloženého materiálu nie je jasné stanovené obdobie predpokladaných vplyvov na rozpočet verejnej správy, keď rozpočet verejnej správy na roky 2014 až 2016 bol už schválený vládou SR dňa 10. októbra 2013 uznesením vlády SR č. 588. S predpokladanými finančnými vplyvmi uvádzanými v materiály v období 2014 – 2016 rovnako neuvažuje ani návrh rozpočtu ŽSK na roky 2014 - 2016, ktorý bol predložený na rokovanie komisií Zastupiteľstva ŽSK v dňoch 21. 10. – 25. 10. 2013 a dňa 5. 11. 2013 bude predložený na rokovanie Zastupiteľstva ŽSK. 
5. Predložený materiál neuvádza v akej kapitole návrhu rozpočtu verejnej správy na roky 2014 – 2016 sú zabezpečené finančné prostriedky na podporu osvety, vzdelávania a propagácie v oblasti cyklistickej dopravy a cykloturistiky.

O

N

Všetky údaje v Analýze vplyvov na rozpočet verejnej správy sú indikatívne a pri ich stanovení sme vychádzali z dostupných údajov zo SR a okolitých krajín v záujme nastavenia optimálneho modelu financovania rozvoja cyklistickej dopravy a cykloturistiky v SR. Financovanie bude zabezpečené zo zdrojov uvedených v Trvalom finančnom mechanizme v časti 3 Základné princípy trvalého finančného mechanizmu na implementáciu Cyklostratégie. Domnievame sa, že rozvoj cyklistickej dopravy a cykloturistiky v SR by mal byť v záujme jednotlivých VÚC, miest a obcí. Finančné prostriedky investované do rozvoja cyklistickej dopravy a cykloturistiky sa v konečnom dôsledku vrátia jednotlivým samosprávam vo zvýšenom príjme z rozvoja cestovného ruchu a s tým súvisiacim rastom zamestnanosti a povedú k zlepšeniu celkovej kvality života občanov v danom území. 
Finančné prostriedky na podporu osvety, vzdelávania a propagácie v oblasti cyklistickej dopravy a cykloturistiky sú v sledovanom období vyčlenené v rozpočtovej kapitole MDVRR SR. V záujme podpory rozvoja cyklistickej dopravy a cykloturistiky na Slovensku by si mali aj jednotlivé samosprávne kraje vo svojich rozpočtoch vytvoriť potrebný objem finančných prostriedkov.

KSK

K materiálu ako celku 
Národná stratégia rozvoja cyklistickej dopravy a cykloturistiky v Slovenskej republike člení jednotlivé priority do štyroch základných oblastí. Predkladaný materiál nemá prehľadnú štruktúru vo väzbe na stanovené opatrenia a nie je zrejmé, v akom rozsahu sa dotýka všetkých opatrení.

O

A

Pripomienku berieme na vedomie. Trvalý finančný mechanizmus sa v plnom rozsahu týka implementácie všetkých opatrení Cyklostratégie.

KSK

K bodu 3.1 
V bode 3.1 navrhujeme vetu „V súlade so základnou víziou Cyklostratégie, je nutné uvažovať o pravidelnom vyčleňovaní finančných prostriedkov z kapitoly MDVRR SR, ktoré budú určené na projekty zamerané na rozvoj cyklistickej dopravy a cykloturistiky v Slovenskej republike a ich účelové viazanie na výstavbu bezpečnej cyklistickej infraštruktúry“ nahradiť vetou: „V súlade so základnou víziou Cyklostratégie, sa budú pravidelne vyčleňovať finančné prostriedky z kapitoly MDVRR SR, ktoré budú určené na projekty zamerané na rozvoj cyklistickej dopravy a cykloturistiky v Slovenskej republike a ich účelové viazanie na výstavbu bezpečnej cyklistickej infraštruktúry“. 
Odôvodnenie: Pôvodne naformulovaná veta predstavuje len odporúčanie, ktoré nemá záväzný charakter a v prípade schválenia TFM môže, ale nemusí byť akceptované.

Z

A

Text bol upravený v súlade s pripomienkou.

KSK

K bodu 3.1.1. 
V bode 3.1.1 navrhujeme vetu „Pre implementáciu opatrení zo schválenej Cyklostratégie a plnenie úloh vyplývajúcich z uznesenia vlády SR č. 223/2013 je potrebné každoročne vyčleňovať verejné zdroje z kapitoly MDVRR SR. Financovanie je navrhnuté prostredníctvom poskytovania dotácií“ nahradiť vetou „Pre implementáciu opatrení zo schválenej Cyklostratégie a plnenie úloh vyplývajúcich z uznesenia vlády SR č. 223/2013 budú každoročne vyčleňované verejné zdroje z kapitoly MDVRR SR. Financovanie bude realizované prostredníctvom poskytovania dotácií.“ 

Odôvodnenie: Pôvodne naformulovaná veta predstavuje len odporúčanie, ktoré nemá záväzný charakter a v prípade schválenia TFM môže, ale nemusí byť akceptované

Z

A

Text bol upravený v súlade s pripomienkou.

KSK

K bodu 3.1.1. 
V bode 3.1.1 navrhujeme vetu „V programovej štruktúre MDVRR SR bude nevyhnutné trvalo vytvoriť samostatný účelový program s názvom: Rozvoj cyklistickej dopravy a cykloturistiky.“ nahradiť vetou „V programovej štruktúre MDVRR SR sa vytvorí samostatný účelový program s názvom: Rozvoj cyklistickej dopravy a cykloturistiky.“ 

Odôvodnenie: Pôvodne naformulovaná veta predstavuje len odporúčanie, ktoré nemá záväzný charakter a v prípade schválenia TFM môže, ale nemusí byť akceptované. V dokumente je potrebné preformulovať aj ďalšie podmienené návrhy na jednoznačné tvrdenia.

Z

A

Text bol upravený v súlade s pripomienkou.

KSK

K bodu 3.1.1. 
V bode 3.1.1 žiadame vo vete „Regionálni a mestskí cyklokoordinátori na úrovni VÚC, miest a obcí 
Základným kritériom pre uplatňovanie požiadaviek na rozpočet verejnej správy je zabezpečenie súladu programu hospodárskeho rozvoja a sociálneho rozvoja (ďalej len „PHSR“) vyššieho územného celku a obce so zákonom č. 539/2008 Z. z. o podpore regionálneho rozvoja s Národnou stratégiou regionálneho rozvoja SR, s Národnou stratégiou rozvoja cyklistickej dopravy a cykloturistiky v SR a so Stratégiou rozvoja cestovného ruchu do roku 2020 s cieľom vybudovania ucelenej národnej siete cyklistických komunikácií s možnosťou napojenia na existujúce trasy Eurovelo.“ vypustiť slovo „existujúce“ v súvislosti s trasou Eurovelo. 

Odôvodnenie: Územím SR je plánované vedenie 3 trás Eurovelo – č.6,13 a 11. Trasy číslo 6 a 13 sú existujúce. Trasa č.11, ktorej vedenie je plánované Košickým a Prešovským samosprávnym krajom je vo fáze zámeru.

Z

A

Text bol upravený v súlade s pripomienkou.

KSK

K bodu 3.1.2. 
V bode 3.1.2 žiadame vo vete „V záujme koordinácie výstavby cyklistickej infraštruktúry z národnej úrovne, ako aj z pohľadu komplexného rozvoja ucelenej cyklistickej infraštruktúry a jej prepojenia na existujúcu medzinárodnú cyklistickú sieť Eurovelo, bude dôležité objektívne posudzovanie prípravy a výstavby jednotlivých cyklistických komunikácií tak, aby tvorili logickú a navzájom prepojenú sieť.“ - vypustiť slovo „existujúce“ v súvislosti s trasou Eurovelo 

Zdôvodnenie: Územím SR je plánované vedenie 3 trás Eurovelo – č.6,13 a 11. Trasy číslo 6 a 13 sú existujúce. Trasa č.11, ktorej vedenie je plánované Košickým a Prešovským samosprávnym krajom je vo fáze zámeru.

Z

A

Text bol upravený v súlade s pripomienkou.

KSK

K bodu 3.1.2. 
V bode 3.1.2 navrhujeme vypustiť odsek 1. 

Odôvodnenie: Použitie dotácie v zmysle zákona č. 91/2010 je presne definované, o ich použití rozhodujú členovia organizácií cestovného ruchu . Trvalý finančný mechanizmus na implementáciu Cyklostratégie by mal naopak vytvoriť nástroje, v rámci ktorých by sa organizácie cestovného ruchu ako organizácie destinančného manažmentu mohli uchádzať o finančné prostriedky, ak sa rozhodnú podporiť rozvoj cykloturistiky na svojom území.

Z

N

V rámci rokovania o pripomienke dňa 12.11.2013, predkladateľ od pripomienky ustúpil. 
Odôvodnenie: 
Trváme na ponechaní predmetného odseku v materiáli, nakoľko použitie dotácie v zmysle zákona č. 91/2010 Z. z. o podpore cestovného ruchu v znení neskorších predpisov je jedným z existujúcich nástrojov na financovanie rozvoja cyklistickej dopravy a cykloturistiky v SR. Sme presvedčení, že práve schválením Cyklostratégie a Trvalého finančného mechanizmu sa otvárajú väčšie možnosti na efektívne využívanie dotácií v zmysle spomínaného zákona aj na rozvoj cyklistickej dopravy a cykloturistiky v SR.

KSK

K prílohe materiálu - Vplyvy na rozpočet verejnej správy, na zamestnanosť vo verejnej správe a financovanie návrhu 
V prílohe materiálu - Vplyvy na rozpočet verejnej správy, na zamestnanosť vo verejnej správe a financovanie návrhu v časti žiadame prehodnotiť uvádzané výšky finančných prostriedkov zabezpečených v rozpočte krajov v tab. č. 1, 2., .4 a s tým ďalej súvisiacu tabuľku č.5. 

Odôvodnenie: Materiál predpokladá realizáciu plánovaných aktivít stratégie územnou samosprávou predovšetkým prostredníctvom využívania finančných prostriedkov zo štrukturálnych fondov EÚ v rámci programovacieho obdobia 2014 -2020. V súčasnosti zatiaľ nie sú známe podmienky v jednotlivých operačných programov a ani výšky alokovaných finančných prostriedkov pre jednotlivé operačné programy a preto nie je možné kvalifikovane stanoviť finančné vplyvy na územnú samosprávu. Zároveň pri stanovení tohto vplyvu v predkladanom materiáli nebola vzatá do úvahy schopnosť zabezpečenia finančných prostriedkov jednotlivých samospráv potrebných na prefinancovanie a spolufinancovanie takýchto projektov.

Z

N

V rámci rokovania o pripomienke dňa 12.11.2013, predkladateľ od pripomienky ustúpil. 
Odôvodnenie: 
Všetky údaje v Analýze vplyvov na rozpočet verejnej správy sú indikatívne a pri ich stanovení sme vychádzali z dostupných údajov zo SR a okolitých krajín v záujme nastavenia optimálneho modelu financovania rozvoja cyklistickej dopravy a cykloturistiky v SR. Domnievame sa, že rozvoj cyklistickej dopravy a cykloturistiky v SR by mal byť v záujme jednotlivých VÚC, miest a obcí. Finančné prostriedky investované do rozvoja cyklistickej dopravy a cykloturistiky sa v konečnom dôsledku vrátia jednotlivým samosprávam vo zvýšenom príjme z rozvoja cestovného ruchu a s tým súvisiacim rastom zamestnanosti a povedú k zlepšeniu celkovej kvality života občanov v danom území.

KSK

K prílohe materiálu - Vplyvy na rozpočet verejnej správy, na zamestnanosť vo verejnej správe a financovanie návrhu: 
Z prílohy Vplyvy na rozpočet verejnej správy, na zamestnanosť vo verejnej správe a financovanie návrhu v časti 2.3.4, bod. 8 písm. c) cyklokoordinátori (mzdové a režijné náklady) žiadame vypustiť písm. c) 8 regionálni cyklokoordinátori (na úrovni VÚC). V súvislosti s týmto návrhom žiadame súčasne upraviť tab. č.5 (Predpokladaný podiel krajov na nevyhnutnom spolufinancovaní projektov financovaných z fondov EÚ v r. 2014 -2016). 

Odôvodnenie: Predkladaný dokument navrhuje pokryť mzdové a režijné náklady 8 regionálnych cyklokoordinátorov z rozpočtov vyšších územných celkov. Z tohto dôvodu výšku týchto výdavkov a spôsob zabezpečenia tejto agendy je potrebné ponechať na zvážení jednotlivým samosprávnym krajom.

Z

N

V rámci rokovania o pripomienke dňa 12.11.2013, predkladateľ od pripomienky ustúpil. 
Odôvodnenie: 
Náklady (mzdové a režijné) na jednotlivých cyklokoordinátorov sú podobne ako ostatné náklady uvádzané v Analýze vplyvov na rozpočet verejnej správy indikatívne a musia byť jej súčasťou. Ich výška a spôsob zabezpečenia je plne v kompetencii jednotlivých krajov. V tabuľke č. 5 je predpokladaný finančný vplyv na rozpočet jednotlivých krajov uvedený bez nákladov na cyklokoordinátorov, preto nie je dôvod do nej zasahovať.